रामदेव का अनशन तोड़ने में हमारी भूमिका नहीं : कांग्रेस  
रामदेव के अनशन खत्म करने के फैसले पर सजग प्रतिक्रिया देते हुए कांग्रेस ने कहा कि यह अच्छी खबर है, लेकिन पार्टी का इस निर्णय में कोई योगदान नहीं है।
भ्रष्टाचार के खिलाफ योग गुरु बाबा रामदेव के अनशन खत्म करने के फैसले पर सजग प्रतिक्रिया देते हुए कांग्रेस ने कहा कि यह अच्छी खबर है, लेकिन पार्टी का इस निर्णय में कोई योगदान नहीं है।  कांग्रेस महासचिव जनार्दन द्विवेदी ने ताजा घटनाक्रम पर प्रतिक्रिया देते हुए कहा, यह एक अच्छी खबर है कि रामदेव ने अपना अनशन समाप्त कर दिया है। पार्टी के एक अन्य प्रवक्ता अभिषेक मनु सिंघवी ने हालांकि सजग प्रतिक्रिया देते हुए कहा कि अनशन समाप्त करने का फैसला रामदेव का है और कांग्रेस का इससे कोई लेना-देना नहीं है। यह उनके स्वास्थ्य के लिए अच्छा है। उन्हें चिकित्सा संबंधी हिदायत पर पहले ही ध्यान देना चाहिए था।  कांग्रेस प्रवक्ता मनीष तिवारी ने कहा कि अनशन अब समाधान निकालने की बजाए समस्या बन गई है। उन्होंने कहा, विरोध का पवित्र अस्त्र अनशन अव्यवस्था फैलाने का एजेंट बन गया है। अनशन किसी विषय का समाधान निकालने की बजाए समस्या बन गई है। उन्होंने दावा किया कि भारत में उदारीकरण के 20 वर्ष गुजरने के बाद विरासत से जुड़े कुछ महत्वपूर्ण मुद्दों पर सृजनात्मक सहयोग से काम किया जाना चाहिए।  स्वामी रामदेव पिछले नौ दिन से भ्रष्टाचार और कालेधन के खिलाफ अनशन कर रहे थे। हरिद्वार के आश्रम में बाबा रामदेव की सेहत ज्यादा खराब होने के बाद उन्हें शुक्रवार को देहरादून के हिमालयन चिकित्सा विज्ञान संस्थान में भर्ती कराया गया था।